Title: Zxczxc
Author: Karol Bergmann
Last saved by: Juraj Klepáč
Company: FEI

Príloha č. 5 k Smernici č. 28/2015

Správa zo zahraničnej pracovnej cesty

1.  Účastník ZPC:
Juraj Klepáč, Ing., 
Delegát SR v programovom výbore Euratom smer Fission

2.  Zahraničná pracovná cesta:
Belgicko, Brusel, 8. - 9. 3. 2017, Európska komisia, Generálne riaditeľstvo pre výskum a inovácie (DG RTD), Meeting of the ‘Fission’ configuration of the Euratom Programme Committee, Centre de Conférence Albert Borschette, rue Froissart 36, Brusel
Cestovné a pobytové náklady MŠVVŠ SR, letenky bude refundovať EK

3.  Rámcový program pobytu:
Stretnutie programového výboru sa uskutočnilo 9. 3. 2017 v Centre de Conférence Albert Borschette, rue Froissart 36, v Bruseli.
Program :
1.	Schválenie programu
2.	Stav v európskom výskume v oblasti jadrového štiepenia
3.	Výsledky druhej výzvy pracovného programu Euratom 
4.	Pracovný program Euratom na rok 2018 – širší náčrt
5.	Rôzne
Na stretnutí sa zúčastnili zástupcovia Európskej Komisie, Generálneho riaditeľstva pre výskum a inovácie, delegáti a experti členských krajín v zmluve Euratom a pridružných krajín, celkovo okolo 60 osôb.

4.  Stručný priebeh rokovaní, resp.  študijného pobytu:
Zasadanie programového výboru, smer Fission, sa uskutočnilo 9.3. 2017 so začiatkom o 10.00. Bez pripomienok bol schválený program zasadania. Zasadanie viedol András Siegler, ktorý na začiatok informoval o poslednom vývoji v oblasti riadenej Generálnym riaditeľstvom pre výskum a inovácie. V rámci všeobecných informácií s potešením informoval, že od 1.1.2017 sa Švajčiarsko stalo asociovanou krajinou pre celý program H2020 a pre grantové zmluvy podpísané po 1.1.2017 je oprávnenou krajinou pre poberanie príspevkov EK na financovanie projektov a krajina sa započíta do požadovaného minimálneho počtu účastníkov z rôznych krajín pre jeden projekt. 
Bolo oznámené, že asociovaným členom programu Euratom Research and Training Programme na obdobie 2014-2018 sa s platnosťou od 28.10.2016 stala aj Ukrajina.
Hlavným cieľom stretnutia však bolo prezentovať informácie o výsledkoch výzvy na podávanie projektov EURATOM Fission v rámci WP 2016-2017, ktorá bola otvorená 11. mája 2016 s termínom uzavretia 5. októbra 2016.
O aktuálnom stave a úspešnosti projektov informovala Rita Lečbychová, vedúca sekcie pre štiepenie na DG RTD [1]. Prezentovala všeobecné údaje o výzve, rozdelení výskumných tém do šiestich klastrov (Support safe operation of nuclear systems, Contribute to the development of solutions for the management of radioactive waste, Foster radiation protection, Management of Research reactor availability in Europe, Support the development of nuclear competences at EU level, Fission/Fusion cross-cutting actions), údaje o rozpočte a jeho rozdelení pre jednotlivé klastre a o rozdelení balíka financií medzi jednotlivé úspešné projekty. 
Vo svojej druhej prezentácii  [2] pani Lečbychová  uviedla ďalšie štatistické údaje týkajúce sa uzavretej výzvy, aj s porovnaním pridelených grantov  pre jednotlivé klastre v pracovnom programe WP 2014 – 2015 a pracovnom programe WP 2016 – 2017 a prehľad úspešných projektov z predošlých výziev.
Vo svojej tretej prezentácii pani Lečbychová predstavila hlavné črty pracovného programu WP 2018 a návrh odborných tém na programové obdobie 2018. Témy boli známe už z dokumentu „Scoping Paper for Euratom Work Programme 2018“, ktorý bol distribuovaný na minulom stretnutí, ale cieľom tohto stretnutia bolo vyjadriť prípadné pripomienky voči nim. Zúčastnení zväčša kladne hodnotili návrh tém. Najviac diskusných príspevkov sa týkalo oblasti radiačnej ochrany, v ktorej už exituje projekt CONCERT a ďalší projekt s podobným zameraním je podľa niektorých delegátov zbytočnou duplicitou, lebo v ňom budú prakticky tí istí partneri. Radiačná ochrana sa zameriava hlavne na zdravotné účinky nízkych dávok, ale pre priemyselné účely je potrebné aj ožarovanie vysokými dávkami a existuje niekoľko experimentálnych zariadení a výskumných reaktorov, pre ktoré sa v navrhovaných témach nevytvoril priestor. Delegátka Portugalska upozornila na skutočnosť, že pripravovaný European Joint Programme (EJP) zameraný na geologické úložiská vyhoreného paliva a iných vysoko aktívnych rádioaktívnych odpadov (pokračovanie projektu JOPRAD) môže byť zo strany EK podporený grantom vo výške 70% oprávnených nákladov a subjekty z krajín, ktoré nedisponujú finančnými zdrojmi na pokrytie zvyšných 30% nákladov, sa nebudú môcť do tohto projektu zapojiť.
Predstavitelia EÚ ocenili všetky pripomienky ako cenné podklady pre zlepšenie programu a pre uspokojenie potrieb jednotlivých členských krajín a vyžiadali si ich písomné doručenie. Vážna pripomienka bola zo strany UK, že termíny stanovené na predloženie pripomienok k jednotlivým dokumentom sú veľmi krátke a v takom čase nie je možné zodpovedne prediskutovať a pripraviť pripomienky. Zdá sa, že toto zaskočilo prítomných predstaviteľov EÚ, lebo vo svojich plánoch nemajú veľký priestor na posúvanie termínov. 
Nasledujúce stretnutie programového výboru sa uskutoční 6. júna 2017 a bude spoločné pre obidva smery, Fission aj Fusion.

5.  Odporúčané závery:
Cieľom programového výboru je zostaviť pracovný program, ktorý bude v čo najväčšej miere korešpondovať s potrebami členských štátov v oblasti výskumu jadrového štiepenia aj fúzie. Našou úlohou je predložiť do troch týždňov prípadné pripomienky k navrhovaným témam WP2018, ktorých finálna verzia sa prijme zrejme po júnovom stretnutí oboch smerov programu Euratom.
Pre účastníkov cesty z toho vyplýva úloha informovať potenciálnych záujemcov o projekty v rámci WP2018 o možnosti vyjadriť svoje pripomienky, k programu WP2018 tak, aby vyhovovali ich potrebám v oblasti výskumu jadrového štiepenia a jadrovej fúzie.
Delegát zastupujúci SR v programe Euratom, programový smer Fission, Juraj Klepáč, zodpovedá za zhromaždenie prípadných pripomienok slovenskej strany a ich odoslanie do DG R&I v termíne do 15. 4. 2017.
 
6.   Prehľad prinesenej dokumentácie a miesto jej uloženia
Z pracovnej cesty boli prinesené nasledujúce dokumenty:
[1]		R. Lečbychová: State of Play of Euratom Fission Research
[2]		R. Lečbychová: Results of the Second Euratom Fission Call Under WP 2016-2017
[3]		R. Lečbychová: Discussion about broad outlines for Work Programme 2018 

Tieto dokumenty sú uložené u účastníkov cesty.

7.   Osobitne vyhodnotený očakávaný prínos ZPC
Prínosom cesty je možnosť podieľať sa na tvorbe WP2018 tak, aby bol WP 2018 v súlade s potrebami slovenského výskumu a vytvorili sa predpoklady pre vyššiu úspešnosť slovenských subjektov v projektoch programu Euratom v programovom období do roku 2020.

8.    Spôsob zverejnenia výsledkov ZPC, prenos získaných informácií
Informácie získané na pracovnej ceste budú zverejnené pre MŠVVaŠ prostredníctvom tejto správy a potenciálnym výskumným subjektom z akademického prostredia, STU, SAV, priemyslu i súkromného sektora so zameraním na jadrový výskum (VUJE, a. s., Decom, a. s.  SE, a. s., Javys, a. s.). 

Súhlasím so zverejnením správy na internete

Správu vypracoval: Juraj Klepáč, účastník cesty
Dátum: 12. 3. 2017
Správu schválil:  
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.